РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 број: 06-2/160-16

29. јул 2016. године

Б е о г р а д

ЗАПИСНИК

ДРУГЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ ОДРЖАНЕ

28. ЈУЛА 2016. ГОДИНЕ

Седница је почела у 13,05 часова.

Седницом је председавала Маја Гојковић, председница Одбора.

Седници су присуствовали чланови Одбора*:* Ђорђе Вукадиновић, мр Јадранка Јовановић, Александар Југовић, Станија Компировић, Мирко Крлић, Наташа Мићић, Наташа Михаиловић Вацић, Снежана Пауновић, Никола Савић, Хаџи Милорад Стошић и Александра Чабраја.

Седници су присуствовали заменици чланова Одбора: Весна Марковић (заменик Владимира Ђукановића), Бојан Торбица (заменик Мирослава Лазанског) и Љупка Михајловска (заменик Ане Стевановић).

Седници нису присуствовали чланови Одбора: проф. др Славица Ђукић-Дејановић и Весна Марјановић, нити њихови заменици.

Поред чланова Одбора седници су присуствовали народни посланици: Огњен Пантовић и Зоран Красић.

**Александре Чабраје** је предложила да се Дневни ред допуни тачком четири која би гласила: „Упознавање са дописом о проблему финансирања медија у Крагујевцу“.

**Наташа Мићић** истакла је да је у делокругу рада Одбора и разматрање актуелних питања из области јавног информисања, а у вези са суфинансирањем пројеката у области јавног информисања ради остварења јавног интереса.

Предложила је да Одбор организује јавно слушање на ову тему, на које би позвао представнике Министарства културе и информисања, комисија Министарства и свих заинтересованих новинарских и медијских удружења.

**Ђорђе Вукадиновић** је подржао предлог који је изнела Наташа Мићић, указавши члановима Одбора на чињеницу да седнице Одбора за културу и информисање јесу место на којима би требало расправљати и отклонити све нејасноће из области јавног информисања.

Надовезујући се на предлоге за допуну Дневног реда, које су изнели чланови Одбора, председница Одбора предложила је да се Дневни ред допуни тачком „ Разно“, у оквиру које би се разматрали наведени предлози чланова Одбора. Истакла је да сматра да би Одбор у оквиру тачке „Разно“ требало да усвоји предлог којим би се од од Министарства културе и информисања и Комисије за категорију електронских медија затражиле све релевантне информације о разлозима које су довеле до измене Предлога одлуке комисије о расподели средстава на Конкурсу за суфинансирање пројеката производње медијских садржаја из области јавног информисања у 2016. години.

На предлог председавајућег, предложени Дневни ред је допуњен тачком четири која гласи „Разно“.

Председница Одбора, ставила је на гласање допуњени Дневни ред, а чланови Одбора су већином гласова (11 за, 2 против, 2 није гласало) утврдили следећи

Д н е в н и р е д:

1. Информација о поступку за избор кандидата за чланове Програмског савета Јавне медијске установе „Радио- телевизија Србије“;
2. Одлучивање о покретању поступка за предлагање кандидата за чланa Савета Регулаторног тела за електронске медије које предлаже овлашћени предлагач надлежни одбор Скупштине Аутономне покрајине Војводине;
3. Одлучивање о покретању поступка за предлагање кандидата за чланa Савета Регулаторног тела за електронске медије које предлаже овлашћени предлагач удружења издавача електронских медија;
4. Разно.

Пре преласка на разматрање утврђеног Дневног реда **усвојен** је без примедаба, Записник Прве седнице Одбора, одржане 3. јуна 2016. године.

Прва тачка Дневног реда **- Информација о поступку за избор кандидата за чланове Програмског савета Јавне медијске установе „Радио- телевизија Србије“**

**Маја Гојковић** је обавестила чланове Одбора да су у материјалу за ову седницу Одбора добили и Информацију о поступку за избор кандидата за чланове Програмског савета Јавне медијске установе „Радио-телевизија Србије“.

Нагласила је да Информација садржи комплетну процедуру поступка избора кандидата за чланове Програмског савета Јавне медијске установе "Радио-телевизија Србије".

Упознала је чланове Одбора о свим корацима које је Одбор предузео у поступку спровођења јавног конкурса за избор кандидата за чланове Програмског савета Јавне медијске установе „Радио-телевизија Србије“.

Напоменула је да је обавеза Одбора да од 37 кандидата који су остали при својим кандидатурама, изабере 30, након чега би Управни одбор Јавне медијске установе „Радио-телевизија Србије“ од 30 предложених кандидата изабрао 15 чланова Програмског савета РТСа, у складу са Законом о јавним медијским сервисима.

Изнела је предлог да кандидати поново поднесу писану изјаву којом потврђују да не обављају јавну и политичку функцију, као и уверење да кандидат није осуђиван и да против њега није покренут кривични поступак, истрага и претходни поступак за кривична дела из надлежности судова, тужилаштва, не старије од шест месеци, након чега би Одбор поново обавио разговор са кандидатима за чланове Програмског савета РТС-а.

**Ђорђе Вукадиновић** предложио је да служба Одбора припреми биографије кандидата за чланове Програмског савета РТС-а, као и да их електронским путем достави члановима Одбора, као материјал за следећу седницу Одбора.

Одбор је већином гласова (14 за, 1 није гласао) прихватио предлог да је потребно да кандидати у року од 30 дана, поново доставе неопходну документацију којом доказују да испуњавају услове прописаних Јавним конкурсом за избор кандидата за чланове Програмског савета Јавне медијске установе „Радио- телевизија Србије“, након чега ће Одбор поново обавити разговор са кандидатима.

Друга тачка Дневног реда **- Одлучивање о покретању поступка за предлагање кандидата за чланa Савета Регулаторног тела за електронске медије које предлаже овлашћени предлагач надлежни одбор Скупштине Аутономне покрајине Војводине**

**Маја Гојковић** је обавестила чланове Одбора, да је у петак, 21. јула 2016. године, доставила допис овлашћеном предлагачу, Одбору за културу и јавно информисање Скупштине Аутономне покрајине Војводине, у којем је наведено да ниједан од кандидата који је предложен од стране овлашћеног предлагача, надлежног одбора Скупштине АП Војводине, није изабран у складу са чланом 8. став 2. Закона о електронским медијима, с обзиром да за њихов избор није гласала већина од укупног броја народних посланика.

Председавајућа је истакла да Одбор за културу и информисање треба да донесе Одлуку о покретању поступка за предлагање кандидата за члана Савета Регулаторног тела за електронске медије, које предлаже надлежни одбор Скупштине АП Војводине.

**Љупка Михајловска** је подсетила чланове Одбора да је 2. августа 2014. године, донет Закон о електронским медијима.

Указала је на чињеницу да је чланом 115. Закона, предвиђена посебна обавеза Регулаторног тела за електронске медије да усклади Статут и остала акта у року од 90 дана од дана ступања на снагу.

Нагласила је да сагласно овом члану Закона, Статут Регулатора требало да буде усклађен до 10. новембра 2014. године.

Поставила је питање да ли је Регулатор ускладио Статут и Пословник о раду Савета и уколико јесте, зашто није поставио на свој веб-сајт.

Истакла је да је потребно да Одбор покрене питање усвајања Статута, с обзиром на чињеницу да сагласно члану 33. Закона, Народна скупштина даје сагласност на Статут Регулатора.

**Ђорђе Вукадиновић** подржао је усвајање Одлуке о покретању поступка за предлагање кандидата за члана Савета Регулаторног тела за електронске медије, које предлаже надлежни одбор Скупштине АП Војводине.

Предложио је да се у наредном периоду организује јавно слушање са представницима Савета Регулатора, како би јавност, као и чланови Одбора били боље упознати са њиховим радом.

**Весна Марковић** је изнела мишљење да Одбор не треба да организује јавна слушања за све информације неопходне за рад Одбора.

Констатовала је да је потребно поштовати процедуре и надлежности које су прописане законима, Пословником Народне скупштине, као и другим актима.

**Одбор је** већином гласова (14 за, 1 није гласао) **донео Одлуку о покретању поступка за предлагање кандидата за члана Савета Регулаторног тела за електронске медије које предлаже надлежни Одбор Скупштине АП Војводине**.

Трећа тачка Дневног реда **- Одлучивање о покретању поступка за предлагање кандидата за чланa Савета Регулаторног тела за електронске медије које предлаже овлашћени предлагач удружења издавача електронских медија.**

**Маја Гојковић** је истакла да је чланом 9. став 1. тачка 4), Закона о електронским медијима прописано да овлашћење и дужност да предлаже члана Савета Регулатора имају удружења издавача електронских медија чији чланови имају најмање 30 дозвола за пружање аудио и аудио-визуелних медијских услуга и удружењe новинара у Републици Србији, од којих свако понаособ има најмање 500 чланова, ако je регистрованo најмање три године пре дана расписивања јавног позива.

Упознала је чланове Одбора да је Гордани Суши, члану Савета Регулатора, мандат истекао 23. марта 2016. године, Одлуком Савета Регулатора, од 22. октобра 2015. године.

Председавајућа је предложила да Одбор донесе Одлуку о покретању поступка за предлагање кандидата за чланове Савета Регулаторног тела за електронске медије које предлажу удружења издавача електронских медија.

Поводом ове тачке Дневног реда није било дискусије.

**Одбор је** већином гласова (14 за, 1 није гласао) **донео Одлуку о** **покретању поступка за предлагање кандидата за чланове Савета Регулаторног тела за електронске медије које предлажу удружења издавача електронских медија**.

Четврта тачка Дневног реда **- Разно.**

**Наташа Мићић** је предложила да се на следећој седници Одбора расправља о Конкурсу за суфинансирање пројеката производње медијских садржаја из области јавног информисања у 2016. години, с обзиром да су чланови Одбора и целокупна јавност о овом случају информисани само путем медија.

Истакла је да сматра да је потребно да чланови Одбора добију материјал у писаном облику, који ће садржати све релевантне информације о овој теми.

Констатовала је да би након добијања извештаја Министарства и Комисије, Одбор требало да позове и њихове представнике на седницу, како би се детаљније упознали са свим појединостима и одлучили које ће наредне кораке Одбор предузети.

**Весна Марковић** је истакла да је потребно да Одбор прво добије писану информацију поводом овог конкурса, а потом и донесе одлуку о даљим корацима.

**Снежана Пауновић, Наташа Михаиловић Вацић,** **Јадранка Јовановић и Хаџи Милорад Стошић су** подржали предлог који је изнела ВеснеМарковић и истакли да јетема суфуинансирања пројеката у области јавног информисања изузетно важна тема са којом је већина чланова недовољно упозната.

Закључили су да је неопходно да Одбор затражи све релевантне информације од Министарства културе и информисања и Комисије за категорију електронских медија, како би се чланови Одбора детаљно и на прави начин информисали о разлозима због којих је дошло до измене Предлога одлуке комисије о расподели средстава на Конкурсу за суфинансирање пројеката производње медијских садржаја из области јавног информисања у 2016. години.

**Маја Гојковић** је истакла да није у делокругу рада Одбора да мења одлуке које су донели Министарство и Комисија, већ само да се упозна са релевантним чињеницама у вези са расподелом средстава Комисије Министарства културе и информисања.

Подржала је предлог да је потребно да Одбор затражи све релевантне информације од Министарства културе и информисања и Комисије за категорију електронских медија

Додала је да сматра да је неопходно, након добијања писаног извештаја, позвати представнике Комисије за категорију електронских медија и Министарства културе и информисања на седницу Одбора како би народним посланицима образожили извештаје које су поднели Одбору.

Одбор је већином гласова (12 за, 1 уздржан) усвојио предлог да се од Комисије за категорију електронских медија затражи писана информација о начину расподеле средстава, а у вези са Конкурсом за суфинансирање пројеката производње медијских садржаја из области јавног информисања у 2016. години, као и да се од Министарства културе и информисања затражи писана информација о разлозима за измену Предлога одлуке комисије о расподели средстава на Конкурсу за суфинансирање пројеката производње медијских садржаја из области јавног информисања у 2016. години.

Одбор је такође усвојио предлог да се након добијања писаних информација од Комисије за категорију електронских медија и Министарства културе и информисања сазове седница Одбора на коју ће се позвати представници Комисије и Министарства да образложе своје писане извештаје.

Седница је завршена у 14,05 часова.

СЕКРЕТАР ОДБОРА ПРЕДСЕДНИЦА ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Дана Гак Маја Гојковић